Väike kokkuvõte huvitavatest pealkirjadest, mis on kohe-kohe lettidele ilmumas.    -  George R. R. Martin "A Dance with Dragons"   - 12. juuli.  Seda, et "Troonide mängu" sarja neljas osa varsti ilmub, enamus  fantaasiafänne muidugi juba teavad ja ootavad. Mina ehk küll veidi vähem, kuna mul ju kolmaski osa veel lugemata.    -  Scott Lynch "Republic of Thieves"  - 26. august.  Ei taha küll liiga vara hõisata, arvestades sellega, kui mitu korda on selle teose puhul ametlikke ilmumiskuupäevi muudetud (vähemalt viis, ilma naljata). Aga viimasel ajal on netti ilmunud hulk päris usaldusväärse kõlaga tagakaanetekste, mis saab ainult tähendada, et kirjastustel on  käsikiri juba käes.    -  Christopher Paolini "Inheritance"  - 8. november.  Paljud ootavad seda kindlasti pinevalt, aga mind pole Paolini seni veel vaimustada suutnud. Siiski on iga järgmine osa olnud eelmisest märgatavalt parem. Kirjanikuna noormees kindlasti areneb. Võib olla huvitav jälgida, kuhu ta oma tsükli väidetavalt viimase osaga välja jõuab.    -  Andrzej Sapkowski "Times of Contempt"  - aprill 2012.  Jah, teie silmad ei peta teid. Witcheri-saaga teise osa kauaoodatud inglisekeelse tõlke ilmumine on jälle edasi lükatud. Ja veel nii kaugele. Jääme ootama... Ehkki võib-olla jõuaks juba enne poola keele selgeks õppida.